ཀྱེ་མ་ཉོན་དང་དད་ལྡན་བོད་འབངས་རྣམས་ཞེས་པའི་མགུར།
མཁའ་འགྲོ་ཡེ་ཤེས་མཚོ་རྒྱལ་། (དུས་རབས་བརྒྱད་པའམ་དགུ་པ་)
༄༅༅། །ཀྱེ་མ་ཉོན་དང་དད་ལྡན་བོད་འབངས་རྣམས༔ བདག་ཉིད་ཆེན་མོ་ཡེ་ཤེས་མཚོ་རྒྱལ་ང་༔ ཟག་
བཅས་གཟུགས་ཕུང་ཟག་མེད་དབྱིངས་སུ་སྡུད༔ ཆོས་དབྱིངས་པདྨ་འོད་དུ་སངས་རྒྱས་པས༔ ཁྱེད་རྣམས་
མྱ་ངན་མ་བྱེད་བདེ་བར་སོམས༔ སྡུག་བསྔལ་མཐའ་མེད་བོད་ཀྱི་སེམས་ཅན་རྣམས༔ ལས་ངན་སྣ་ཚོགས་
བྱ་བ་མང་སྐྱོན་གྱིས༔ རང་སྡུག་རང་གིས་བསྒྲུབས་པ་མཐོང་ལགས་ན༔ སྡུག་བསྔལ་སྐྱབས་གནས་དཀོན་
མཆོག་གསུམ་པོ་ཡིན༔ རེ་ལྟོས་གཅིག་ཏུ་དྲིལ་ལ་གསོལ་བ་ཐོབ༔
བདག་ཉིད་ཆེན་མོ་ཡེ་ཤེས་མཚོ་རྒྱལ་ང་༔ འབྱུང་བའི་སྙིགས་མ་དག་ནས་མཁའ་ལ་གཤེགས༔
རྫུ་འཕྲུལ་སྤྲུལ་པས་འགྲོ་དོན་བྱེད་པ་ལ༔ ཁྱེད་རྣམས་མྱ་ངན་མ་བྱེད་སྤྲོ་བར་སོམས༔ མ་དག་རྣམ་སྨིན་
ལྗིད་པའི་ཕུང་པོ་འདི༔ ཉོན་མོངས་ཚོགས་རྟེན་ལས་ངན་རྒྱུར་མཐོང་ན༔ རྣམ་སྨིན་ཟད་ཐབས་དམ་པའི་ཆོས་
ཡིན་པས༔ དགེ་བཅུ་མན་ངག་བརྩོན་འགྲུས་ཉམས་ལེན་འབུང་༔ བདག་ཉིད་ཆེན་མོ་ཡེ་ཤེས་མཚོ་རྒྱལ་ང་༔
རྣམ་སྨིན་འབྲས་བུ་དཀར་པོའི་དབྱིངས་སུ་གཤེགས༔ བྱ་བ་བསྟན་དོན་ཟག་མེད་རྗེས་སུ་བཞག༔ ཁྱེད་
རྣམས་མྱ་ངན་མ་བྱེད་བདེ་བར་སོམས༔ རྣམ་པ་མང་པོའི་བྱ་བ་ལས་ངན་གྱིས༔ རྣམ་སྨིན་དམྱལ་བའི་རྒྱུ་རུ་
མཐོང་གྱུར་ན༔ ངན་སོང་སྦྱངས་ཐབས་ལུས་ངག་དགེ་ལ་སྦྱོར༔ སྒོ་གསུམ་ཅིག་དྲིལ་དགེ་བའི་ཆོས་ལ་འབུང་༔
བདག་ཉིད་ཆེན་མོ་ཡེ་ཤེས་མཚོ་རྒྱལ་ང་༔ རྡུལ་ཕྲན་བདེ་བ་ཆེན་པོའི་ཞིང་དུ་གཤེགས༔ གང་འབྲེལ་ཕྱིར་
མི་ལྡོག་པའི་ཐབས་བསྟན་པས༔ ཁྱེད་རྣམས་མྱ་ངན་མ་བྱེད་སྐྱིད་གླུ་ལོངས༔ འཁོར་བ་སྡུག་བསྔལ་རྒྱ་མཚོ་
མཐའ་མེད་འདི༔ འཇིགས་མཐོང་སྡུག་བསྔལ་རང་མཚངས་རིག་གྱུར་ན༔ འཁོར་བ་བསྒྲལ་ཐབས་བླ་མ་
དམ་པ་ཡིན༔ མཚན་ལྡན་མ་ནོར་ཚོལ་ལ་གང་གསུང་སྒྲུབས༔ བདག་ཉིད་ཆེན་མོ་ཡེ་ཤེས་མཚོ་རྒྱལ་ང་༔
མཁའ་དབྱིངས་པདྨ་འོད་ཀྱི་ཞིང་དུ་གཤེགས༔ རྣམ་དག་པདྨའི་སྦུབས་སུ་འཁྲུངས་པ་ལ༔ ཁྱེད་རྣམས་མྱ་ངན་
མ་བྱེད་དད་པ་བགྱིས༔ མཐའ་འཁོབ་བོད་ཡུལ་སྡུག་བསྔལ་འཁྲུག་རྩོད་ཞིང་༔ ལྕོང་རོང་གནས་ལ་ཞེན་པ་
ལོག་གྱུར་ན༔ དགོས་མེད་བྱ་བ་ཐོང་ལ་དབེན་པ་བརྟེན༔ རྩ་རླུང་ཐིག་ལེ་ཕྱག་རྫོགས་ཉམས་སུ་ལོངས༔
བདག་ཉིད་ཆེན་མོ་ཡེ་ཤེས་མཚོ་རྒྱལ་མ༔ མོས་པས་གྲུབ་ནས་ཐུགས་རྗེས་རྗེས་སུ་བཟུང་༔ བླ་མ་པད་
འབྱུང་དྲུང་དུ་གཤེགས་པ་ལ༔ ཁྱེད་རྣམས་མྱ་ངན་མ་བྱེད་གསོལ་བ་ཐོབ༔ མགོན་མེད་ཆུ་བུར་ལྟ་བུའི་ལས་ལུས་

མགུར་གླུའི་སྐབས།
179
དེ༔ ནམ་འཆི་ཆ་མེད་མི་རྟག་མཐོང་གྱུར་ན༔ རྟག་འཛིན་བོར་ལ་ཚེ་དང་སྒྲུབས་པ་སྙོམས༔ ཨ་ཏི་ཟད་སར་
སྐྱོལ་བའི་ཉམས་ལེན་མཛོད༔
ཀྱེ་ཧོ་ཉོན་དང་སྨྲེ་སྔགས་མ་འདོན་ཅིག༔ ང་ཡི་ཐུགས་རྗེ་ནམ་ཡང་འཕོ་འགྱུར་མེད༔ ཚུལ་འདི་
རྟག་འཛིན་ཅན་གྱིས་མཐོང་ཚུལ་ཙམ༔ ཁོ་མོ་མ་ཤི་མ་བོར་གར་མ་སོང་༔ གསོལ་བ་ཐོབ་དང་ཞལ་དངོས་
མི་སྟོན་རེ༔ རྩེ་གཅིག་མོས་ལ་གང་འདོད་དངོས་གྲུབ་སྦྱིན༔ འདི་ནས་ཕྱི་རབ་མཐར་ཐུགས་བར་དུའོ༔ བོད་
ཡུལ་ཐུགས་རྗེ་ཆེན་པོའི་ཞིང་ཁམས་ལ༔ གུ་རུ་པདྨའི་གདུལ་བྱར་གྱུར་ནས་སྨིན༔ འཕགས་པ་འཇམ་དཔལ་
བསྟན་པའི་བདག་མཛད་ནས༔ གསང་བདག་ཕྱག་རྡོར་མཐུ་སྟོབས་གཟི་བྱིན་གྱིས༔ ནམ་ཡང་བསྟན་པ་རྒྱ་
མཚོ་གཡོ་མེད་ཅིང་༔ མུ་སྟེགས་ཕྱི་ལོག་ཀུན་གྱིས་འཚེ་བ་བྲལ༔ བདུད་དང་བདུད་ཀྱི་སྟོབས་ཀུན་རབ་ཞི་
ནས༔ མདོ་སྡེའི་ཆོས་འཁོར་བསྟན་པ་འཛིན་བྱེད་ཅིང་༔ གསང་སྔགས་གྲུབ་པས་ནུས་པ་ཐོབ་གྱུར་ནས༔
རྒྱལ་ཁམས་ཀུན་ཏུ་བསྒྲུབ་པའི་སྡེའི་ཁྱབ་ཤོག༔ བོད་ཡུལ་དབུས་སུ་གནས་པའི་གང་ཟག་རྣམས༔ འདི་
ཕྱིའི་བདེ་སྡུག་དཔང་པོར་དཀོན་མཆོག་ཞོག༔ དགེ་བཅུ་བརྩོན་ནས་མི་དགེ་བཅུ་པོ་དོར༔ ཕྱི་ནང་བྱ་བ་
འཕགས་པའི་བཀའ་ལ་དྲིས༔ ལེགས་ཉེས་བྱ་བཞག་པདྨས་གང་གསུང་སྒྲུབས༔ མི་ཆོས་སྡེ་ཆོས་ཆོས་རྒྱལ་
སྲོལ་དང་བསྟུན༔ བོད་ཁམས་རུ་བཞི་རྒྱལ་ཁྲིམས་ཆོས་ཀྱིས་འཚོལ༔ མཐའ་བཞིའི་དགྲ་ལ་མཐུ་དང་ནུས་
པས་ཐུལ༔ ལྷ་དང་དཀོན་མཆོག་ཐུགས་རྗེས་ངེས་པར་བཟློག༔ ཆོས་བྱེད་གྲྭ་སྡེ་གཞུང་ལུགས་ཚུལ་མཐུན་
སྒྲུབས༔ སྐྱེ་བོ་ཕོ་མོ་དག་སྣང་ཆོས་ལ་སྦྱངས༔ མོས་གུས་ཚད་མེད་གོང་མ་ཡོངས་ལ་གྱིས༔ སྦྱིན་གཏོང་གང་
ཡོད་འོག་མ་འགྲོ་ལ་འགྱེད༔ ཀུན་གྱིས་རང་དོན་ཡི་གེ་དྲུག་མ་སྒྲོངས༔ གསོལ་འདེབས་བློ་གཏད་པད་
འབྱུང་རྗེ་ལ་བགྱིས༔ འདིར་འདུས་གདུང་བས་མོས་གུས་དབང་བཞི་ལོངས༔ གསོལ་འདེབས་འུར་ཏིར་མཚོ་
རྒྱལ་མཚན་ནས་བོས༔ དབང་བཞི་ཞུས་ལ་སེམས་དང་དབྱེར་མེད་སྲེས༔ ཅི་ཡང་མ་སེམས་མཉམ་བཞག་
ཐུན་དུ་ཆོསཿ
སྤྱིར་ཡང་མ་འོངས་བོད་ཡུལ་སེམས་ཅན་རྣམས༔ བླ་མའི་སྐལ་བ་པདྨ་འབྱུང་གནས་ཡིན༔ གང་
ཟག་ཡོངས་ཀྱིས་བླ་མ་བསྒྲུབ་ལ་བརྩོནཿ༔ རང་རང་བླ་མ་པདྨའི་རྣམ་པར་སྒྱུར༔ བྱིན་བརླབས་ཐུགས་རྗེ་
ལྷག་ཏུ་ཆེ་བ་འབྱུང་༔ ཐུགས་བསྒྲུབ་རྒྱས་བསྡུས་ཡོངས་ཀྱི་ལྷར་སྒྲུབས་ན༔ ཚེ་གཅིག་སངས་རྒྱས་མ་འགྲུབ་
ཁོ་མོས་གན༔ སྙིང་པོའི་ཡང་སྙིང་གུ་རུ་སིདྡྷི་སྒྲོངས༔ ཡར་མར་ཚེས་བཅུ་བརྒྱད་དང་བཅོ་ལྔའི་དུས༔ ཚོགས་
ཀྱི་འཁོར་ལོ་སྐོར་ལ་མཆོད་པ་ཕུལ༔ ཚོགས་འཁོར་གཅིག་གིས་ངན་སོང་སྐྱེ་སྒོ་ཆོད༔ ཕྱིར་མི་ལྡོག་པའི་ས་
རུ་མི་སྐྱོལ་རི༔ ངེས་པའི་གཏན་ཚིག་ཡིན་ནོ་གོ་བ་ལོངས༔ བླ་མའི་སྙིང་པོ་གུ་རུ་སིདྡྷི་འདི༔ དུས་གསུམ་སངས་
རྒྱས་ཀུན་གྱི་སྤྱི་སྲོག་ཧཱུཾ༔ ཡི་དམ་རྒྱལ་བ་ཀུན་གྱི་དངོས་གྲུབ་དྷི༔ མཁའ་འགྲོ་དམ་ཅན་ཡོངས་ཀྱི་ཕྲིན་ལས་

180
ཞལ་གདམས་དང་མགུར་གླུ་གཅེས་བཏུས།
སིད༔ མ་གྱུར་འགྲོ་བའི་འཁྲུལ་གཅོད་ཡི་གེ་མ༔ དུས་གསུམ་སངས་རྒྱས་ཞིང་མཆོག་ཡི་གེ་པད༔ ལས་རླུང་
སྒོ་མོ་གཅོད་པའི་ཡི་གེ་རུ༔ ཡེ་ཤེས་ཐུགས་རྗེའི་དབང་བསྐུར་ཡི་གེ་གུ༔ མི་ཤིག་སྟོང་ཉིད་ཕྱག་ཆེན་ཡི་གེ་
ཛར༔ མཚན་མ་དབྱིངས་ཡེས་ཕྱག་མཚན་ཡི་གེ་བ༔ སྤྲུལ་པས་འགྲོ་འདུལ་གཟུགས་སུ་ཡི་གེ་ཧཱུཾ༔ དམ་ཆོས་
ལོངས་སྤྱོད་རྫོགས་འདུས་ཡི་གེ་ཨཱཿ༔ ཀུན་བཟང་ཀ་དག་ཆོས་སྐུ་ཡི་གེ་ཨཽ༔ པདྨ་འབྱུང་གནས་ཡང་སྙིང་འབྲུ་
བཅུ་གཉིས༔ ལུགས་བཟློག་ལྕེ་ཡི་དབང་པོས་ཀློག་གྱུར་ན༔ འབུམ་ཕྲག་གཅིག་གིས་སྒོ་གསུམ་སྡིག་པ་དག༔
གཉིས་ཀྱིས་དེ་བཞིན་དུས་གསུམ་ལས་ངན་ཟད༔ གསུམ་གྱིས་ཕྱིར་མི་ལྡོག་པའི་ས་ལ་འཁོད༔ བདུན་
འབུམ་ཚེ་འདིར་པདྨ་འབྱུང་གནས་མཇལ༔ འབུམ་ཕྲག་བཅུ་ཡིས་ལས་བཞིའི་ཕྲིན་ལས་འགྲུབ༔ འབུམ་
ཕྲག་དྲུག་ཅུའི་འཁོར་བ་དོང་ནས་སྤྲུག༔ འབུམ་ཕྲག་བརྒྱ་ཡིས་སྣང་མཐའ་ཉིད་དང་མཉམ༔ ཅི་འདོད་
དངོས་གྲུབ་ཐོབ་པར་གདོན་མི་ཟ༔ དེ་བཞིན་གྲངས་འདས་ཕན་ཡོན་འདྲེས་ཀྱིས་ཤེས༔ ལུགས་འབྱུང་མྱ་ངན་
འདས་ཐབས་བཟློག་ཚུལ་ནི༔ ༀ་ཉིད་སྐུ་ལྔ་བདེ་གཤེགས་ཀུན་འདུས་ཡིན༔ ཨཱ་ནི་གསུང་ལྔ་སྙིང་པོ་ཀུན་
འདུས་ཡིན༔ ཧཱུཾ་ཉིད་ཐུགས་ལྔ་ངོ་བོ་ཉིད་སྐུ་སྟེ༔ བཱ་ནི་མི་འཇིགས་ཕྱག་རྒྱས་མཚན་པའོ༔ ཛར་ནི་རྡོ་རྗེའི་
ཐུགས་རྗེའི་ཕྲིན་ལས་ཡིན༔ གུ་ནི་དུས་གསུམ་བླ་མ་ཧེ་རུ་ཀཿ རུ་ནི་སྨིན་གྲོལ་བཅུད་ཀྱི་ཐིག་པ་སྟེ༔ པད་ནི་
བདེ་བའི་ཞིང་ཁམས་དབྱེ་བའོ༔ མ་ནི་བདེ་བའི་ལྷུམ་ཞུགས་གཡོ་མེད་པ༔ སིད་ནི་ཐུགས་རྗེའི་རྩལ་སྤྲུག་
ཆེན་པོ་སྟེ༔ དྷི་ནི་ཅི་འདོད་སྦྱིན་པའི་དངོས་གྲུབ་བོ༔ ཧཱུཾ་ནི་གཞི་ཐོག་གཏན་སྲིད་ཟིན་གྱུར་པས༔ ཡིད་བཞིན་
ནོར་བུ་ལྟ་བུའི་གཟུངས་ཡིན་ནོ༔ ཡང་ན་རྟེན་འབྲེལ་བཅུ་གཉིས་དག་བྱེད་ནས༔ ཕ་རོལ་ཕྱིན་བཅུའི་བདག་
ཉིད་ཡུམ་ཆེན་ལེགས༔ དེ་བཞིན་གང་ལྟར་བསམ་པ་དེས་འགྲུབ་ན༔ འདི་རུ་ཡོད་དང་མ་འོངས་འགྲོ་བ་
རྣམས༔ སྙིང་པོ་འདི་ལ་ནན་ཏན་བསྒྲུབ་པར་བགྱིས༔ ད་ནི་རེ་ཞིག་གཉིས་བློ་མ་ཞིག་བར༔ ང་དང་འབྲལ་
འབྲལ་འདྲ་བས་བདེ་བར་བྱོས༔ གཉིས་བློ་ཞིག་ནས་ང་དང་གཉིས་མེད་གྱུར༔ བཀྲ་ཤིས་བདེ་ལེགས་ནམ་
མཁའི་མཐའ་ཁྱབ་ཤོག ༔ཅེས་གསུངས་ནས་འོད་རྩེ་རེ་རེ༔ ཁྲ་མེར་མེར་བྱིན་ཐིབ་ཐིབ་བྱས་ནས་ལྷོ་ནུབ་རྔ་ཡབ་ཀྱི་ཕྱོགས་སུ་སྒ་ར་
ར་བྱོན་ནས་མི་སྣང་བར་གྱུར་ཏོ༔༔

མགུར་གླུའི་སྐབས།
181
༥